BILAG

»DEHESA DEL CARRIZAL«

PDO-ES-A0054-AM02

Ansøgningsdato: 27.6.2014.

ANMODNING OM ÆNDRING AF PRODUKTSPECIFIKATIONEN

1. Regler, der finder anvendelse for ændringen

Artikel 105 i forordning (EU) nr. 1308/2013 — væsentlig ændring

2. Beskrivelse og begrundelse for ændringen

2.1. Afskaffelse af grænseværdien for det maksimale alkoholindhold

Grænseværdien for vinenes maksimale alkoholindhold, dvs. 15 % vol., er blevet slettet, da det nuværende niveau begrænser muligheden for mere modne årgange og ikke udnytter de tilgængelige druesorters og jordbundens potentiale.

I produktspecifikationens punkt 2.1 vedrørende vinenes analytiske egenskaber læses »≥ 12 %« i stedet for »Virkeligt alkoholindhold (% vol.) 12 ≤ % vol. ≤ 15«. Enhedsdokumentet er ikke blevet ændret.

2.2. Medtagelse af en ny druesort

Druesorten Petit Verdot er blevet indført på grund af sin evne til at tilpasse sig produktionsområdets særlige forhold og på grund af druens egenskaber, når det gælder om at opnå den kvalitet og de egenskaber, der kendetegner de unikke Dehesa del Carrizal-vine. Dette betyder, at det er muligt at fremstille enkeltdruevine af denne druesort, og at Petit Verdot kan medtages i vine, der blandes af forskellige druesorter.

I produktspecifikationens punkt 2.2 vedrørende de egenskaber, der skal fastsættes gennem organoleptisk analyse, er punkt 2.2.3 vedrørende Tinto Petit Verdot og de organoleptiske egenskaber ved de vine, der fremstilles af denne druesort, blevet tilføjet, og i punkt 2.2.4 og 2.2.5 er druesorten Petit Verdot medtaget i blandingerne af disse vine. Den er også indført i punkt 3.1 om enkeltdruevine.

Petit Verdot er ligeledes medtaget i punkt 6 vedrørende druesorter.

Den er blevet indført som sekundær druesort. Enhedsdokumentet berøres derfor ikke heraf.

2.3. Medtagelse af druesorten Tempranillo i alle blandinger

Druesorten Tempranillo er medtaget i alle tænkelige blandinger af tilladte druesorter for at øge mulighederne for at blande vin fra forskellige druesorter ved at anvende hver druesorts særlige egenskaber uden at ændre de analytiske og organoleptiske egenskaber, der er fastsat for disse vine i produktspecifikationen.

I produktspecifikationens punkt 2.2 vedrørende de egenskaber, der skal fastsættes gennem organoleptisk analyse, er druesorten Tempranillo blevet indført i punkt 2.2.4. Enhedsdokumentet er ikke blevet ændret.

2.4. Korteste modningstid

Den længste modningstid er blevet slettet, da tøndernes kapacitet er blevet ændret, og de længste modningstider skal forlænges. Derfor indføres der kun en begrænsning for den korteste modningstid, eftersom vinen kontrolleres ved smagsprøver.

I produktspecifikationen er følgende punkter blevet ændret: 2.2.4, 2.2.5, 3.1 og 3.2. Enhedsdokumentet er ikke blevet ændret.

2.5. Forhøjelse af temperaturen for alkoholgæring

Temperaturintervallet for alkoholgæring er blevet slettet, og der er fastsat en maksimumstemperatur. Dette gør det muligt at indlede alkoholgæring ved en lavere temperatur, hvilket betyder, at gæringen begynder langsommere, så vinenes primære aromaer beskyttes.

I produktspecifikationens punkt 3.1, hvor der henvises til alkoholgæring ved temperaturer på »mellem 22 °C og 30 °C«, læses der »op til 35 °C«.

I enhedsdokumentet er punkt 2.5.1 vedrørende særlige ønologiske fremgangsmåder blevet ændret.

2.6. Korteste udblødningstid

Intervallet af dage til udblødning er blevet slettet, og der er fastsat et mindste antal dage for at opnå flere primære aromaer i visse partier og for at give slutproduktet organoleptisk kompleksitet.

I produktspecifikationens punkt 3.1, hvor der står modning i tanke »i 10-30« udblødningsdage, læses »i mindst syv« udblødningsdage.

I enhedsdokumentet er punkt 2.5.1 vedrørende særlige ønologiske fremgangsmåder blevet ændret.

2.7. Forhøjelse af udbyttet fra presningen

Der anmodes om at øge udbyttet fra presningen for alle vine fra 60-70 liter pr. 100 kg høst til 75 liter pr. 100 kg høst, da det tidligere kun er manuel høst, der er blevet taget i betragtning. Ved mekanisk høst er udbyttet steget med 4-6 %, eftersom det kun er druerne og ikke stokkene, der indgår i fremstillingen af vinen.

I produktspecifikationens punkt 3.1 læses »75 liter pr. 100 kg høst« i stedet for »60-70 liter pr. 100 kg høst«.

I enhedsdokumentet er punkt 2.5.1 vedrørende særlige ønologiske fremgangsmåder blevet ændret.

2.8. Forhøjelse af temperaturen for malolaktisk gæring

Temperaturintervallet for malolaktisk gæring er blevet slettet, og der er fastsat en maksimumstemperatur. Dette gør det muligt at indlede malolaktisk gæring ved en lavere temperatur, hvilket betyder, at gæringen begynder langsommere, så slutproduktet får større organoleptisk kompleksitet.

I produktspecifikationens punkt 3.1, hvor der står malolaktisk gæring ved temperaturer på »mellem 20 °C og 22 °C«, læses »op til 25 °C«.

I enhedsdokumentet er punkt 2.5.1 vedrørende særlige ønologiske fremgangsmåder blevet ændret.

2.9. Korteste tid til malolaktisk gæring

Intervallet af dage til malolaktisk gæring er blevet slettet, og der er fastsat et mindste antal dage, eftersom visse partier har lavere æblesyreniveauer i begyndelsen af den malolaktiske gæring, hvorfor processen kan afsluttes tidligere.

I produktspecifikationens punkt 3.1, hvor der står modning i tanke »der varer 10-30 dage«, læses »der varer i mindst syv dage«.

I enhedsdokumentet er punkt 2.5.1 vedrørende særlige ønologiske fremgangsmåder blevet ændret.

2.10. Tøndernes og fadenes kapacitet

Egetræstøndernes og træfadenes kapacitet i liter er blevet slettet, eftersom anvendelsen af tønder og fade af forskellig størrelse gør det muligt at tilpasse modningstiden for de forskellige druesorter afhængigt af deres egenskaber.

I produktspecifikationens punkt 3.1 foretages følgende ændring: I stedet for »Modning i højst fem år gamle egetræstønder med en kapacitet på 225-300 liter og træfade med en kapacitet på 4 000 liter, idet modningstiden kontrolleres ved smagsprøver« læses »Modning i mindst 12 måneder i franske og/eller amerikanske og/eller europæiske egetræstønder og/eller træfade, idet modningstiden kontrolleres ved smagsprøver.«

I produktspecifikationens punkt 3.2 foretages følgende ændring: I stedet for »Modningen varer i alt 12-24 måneder og finder sted i franske egetræstønder med en kapacitet på 225-300 liter og træfade med en kapacitet på 4 000 liter. De anvendte tønder må højst være 2-3 år gamle i de første få måneder, hvorefter tønderne skal være nye eller ét år gamle. Modningstiden kontrolleres ved smagsprøver.« læses »Der fremstilles to typer vine afhængigt af den samlede modningstid, som kan variere fra mindst tre måneder for den vin, der er beskrevet i nærværende produktspecifikations punkt 2.2.4, til mindst 12 måneder for den vin, der er beskrevet i nærværende produktspecifikations punkt 2.2.5. Modning i franske og/eller amerikanske og/eller europæiske egetræstønder og/eller træfade, idet modningstiden kontrolleres ved smagsprøver.«

I enhedsdokumentet er punkt 2.5.1 vedrørende særlige ønologiske fremgangsmåder blevet ændret.

2.11. Ændringer i fremstillingen af Chardonnay-hvidvin

Den højeste temperatur for kold udblødning er blevet begrænset for at opnå en større kompleksitet af aromaer, så de primære aromaer kommer bedre til udtryk. Den højeste procentdel af den most, der gæres på sit bundfald, samt den nødvendige modningstid i tønderne er blevet slettet for at muliggøre gæring af en større mængde most i egetræstønderne i længere tid, så der opnås flere tertiære aromaer. Gæringsprocessen er også blevet forlænget for at opnå større sekundære aromaer. Dette giver en mere kompleks vin, der kræver minimal eller ingen filtrering.

Punkt 3.3 i produktspecifikationen og punkt 2.5.1 i enhedsdokumentet er blevet ændret.

2.12. Udvidelse af det geografiske område

Der anmodes om at udvide området med 5,03 hektarer, eftersom dette yderligere område grænser op til de parceller, der allerede er omfattet af produktspecifikationen. Da disse parceller grænser op til de parceller, der pt. er del af det geografiske område for BOB'en, og kun adskilles af en vej, opfylder de samme krav for så vidt angår klima, terræn og jordbund. De var oprindeligt ikke medtaget, fordi de ikke var beplantet med vinstokke.

I produktspecifikationens punkt 4 vedrørende det geografiske område er ordene »og parcel 860a, 860b og 860c i polygon 23« blevet tilføjet, og området er blevet udvidet til »26,2764 hektarer«.

I enhedsdokumentet er punkt 2.6 vedrørende det afgrænsede geografiske område blevet ændret.

2.13. Indførelse af et nyt maksimalt udbytte

Der er indført et maksimalt udbytte for den nye druesort Petit Verdot, da der ved tilføjelsen af en ny druesort skal fastsættes et maksimalt udbytte for denne nye druesort.

I produktspecifikationens punkt 5 »Maksimalt udbytte« er følgende blevet tilføjet: »— Petit Verdot: 84 hl/ha og 12 000 kg/ha.«

I enhedsdokumentet er punkt 2.5.2 »Maksimalt udbytte« blevet ændret.

2.14. Ajourføring af fortegnelsen over godkendte certificeringsorganer for produktspecifikationen for »Dehesa del Carrizal«

Navn og adresse på det nuværende godkendte certificeringsorgan er angivet.

I produktspecifikationens punkt 9.1 »Kontrolorganer« er følgende certificeringsorgan medtaget:

LIEC AGROALIMENTARIA, S.L. Pol. Industrial Calle XV, Parcela R-113 13200 Manzanares (Ciudad Real) SPANIEN

Der indgår også et nyt link med en fortegnelse over de certificeringsorganer, der er bemyndigede til at kontrollere produktspecifikationen for denne BOB.

Enhedsdokumentet er ikke blevet ændret.

ENHEDSDOKUMENT

1. Betegnelse, der skal registreres

Dehesa del Carrizal

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

VIN

Rød- og hvidvin

Røde enkeltdrue- og blandingsvine med en morello-, kirsebær- og surkirsebærfarve, afhængigt af vinen, og en mellemhøj til mellemhøj/høj farveintensitet. Frugtagtige aromaer med anstrøg af bjerge. Smag af kompot med en lang og rig eftersmag.

Hvidvinen har en grønlig halmgul farve med en lidt skinnende intensitet. Aroma af eksotiske frugter og stenfrugter. Smør, fløde og gær. Tør, fyldig og næsten olieagtig. Tanniner fra nyt træ. Tropiske frugter, bærme og toast. Kraftig og frisk eftersmag.

Generelle analytiske egenskaber

Maksimalt alkoholindhold (i % vol.) Minimumsalkoholindhold (i % vol.) 12 Totalt minimumssyreindhold 4 g/l udtrykt i vinsyre Maksimalt indhold af flygtig syre (i milliækvivalenter/l) 16,7 Maksimalt indhold af svovldioxid (i mg/l) 120

Med hensyn til en række grænser, der ikke er angivet, skal den gældende lovgivning overholdes.

5. Vinfremstillingsmetoder

a. Væsentlige ønologiske fremgangsmåder

Presning uden at overstige 1,5 kg/cm2, hvilket muliggør en udvinding på højst 75 liter pr. 100 kg høst. Rødvine: alkoholgæring ved en temperatur på højst 35 °C. Malolaktisk gæring ved en temperatur på højst 25 °C i mindst syv dage. Modning i franske og/eller amerikanske og/eller europæiske egetræstønder og træfade. Hvidvine: kold udblødning i 6-12 timer ved en temperatur på højst 16 °C. Mindst 25 % af den udvundne most bør gæres på sit bundfald i tønder.

b. Maksimale udbytter

Cabernet Sauvignon og Tempranillo

10 000 kg druer pr. hektar

Cabernet Sauvignon og Tempranillo

70 hektoliter pr. hektar

Syrah og Petit Verdot

12 000 kg druer pr. hektar

Syrah og Petit Verdot

84 hektoliter pr. hektar

Merlot

8 500 kg druer pr. hektar

Merlot

59,5 hektoliter pr. hektar

Chardonnay

9 000 kg druer pr. hektar

Chardonnay

63 hektoliter pr. hektar

6. Afgrænset geografisk område

Området omfatter følgende parceller i kommunen Retuerta del Bullaque (Ciudad Real): parcel 449a, 449ec, 449ea, 449eb, 449ada, 449adb, 449adc og 449eca i polygon 9 og parcel 860a, 860b og 860c i polygon 23.

Vindyrkningsarealet udgør 26,2764 hektarer.

7. Vigtigste druesort(er)

CHARDONNAY

SYRAH

CABERNET SAUVIGNON

8. Tilknytning til det geografiske område

1. Nærmere oplysninger om det geografiske område (naturlige og menneskelige faktorer): Det geografiske område er kendetegnet ved områder med stenet jordbund og snævre vandløb. Det ligger i en dal på en nordvendt skråning beskyttet af en bakke, som tidligt om aftenen skygger over vindyrkningsarealet. Området krydses af vandløbet Carrizal, der bidrager med fugt og tåge, herunder også om sommeren, hvilket giver vine, som næsten bærer præg af Atlanterhavet i modsætning til Middelhavsvinene fra de omkringliggende områder. På grund af højden (næsten 800 meter over havet) er der store temperaturforskelle mellem dag og nat, og modningen er langsom. I ekstreme år kan modningsperioden vare op til 60 dage, inden druerne skifter farve og kan høstes. Temperaturudsvinget under modningen er også større i forhold til det omkringliggende område. Jordbunden er kendetegnet ved en grov tekstur med områder, hvor op til 80 % af fraktionen er over 2 mm. Ved jordbundsdannelsen førte vandløbet kvartsit med sig, hvilket var af stor betydning, da det dannede et temmelig tykt lag med grov tekstur over de lavere lag af lerjord. Jordbunden udgøres af sur kvartsitjord med en pH-værdi på 4,7-6, hvilket er meget lavere end pH-værdien i det omkringliggende område. Det geografiske område er beskyttet af et bjergrigt Middelhavsterræn, som giver læ for de varme vinde fra syd og forhindrer højere temperaturer. Arter som f.eks. steneg, fyr, hedelyng, soløje, rosmarin og timian er typiske for området.

2. Oplysninger om vinens kvalitet eller egenskaber, der grundlæggende eller udelukkende skyldes det geografiske miljø: De fremstillede vine er i modsætning til Middelhavsvinene fra det omkringliggende område mere Atlanterhavsagtige. De kendetegnes ved ikke at have varme anstrøg, kratmindende aromaer (timian, rosmarin og hedelyng) og harpiksagtige og rolige anstrøg (fyr og eukalyptus) eller eksotiske frugter og stenfrugter i hvidvinene. Vinene er friske og afbalancerede med et godt syreindhold. Rødvinene har modne tanniner og er fløjlsagtige og elegante, mens hvidvinene er friske og har et højere syreindhold end de typiske vine fra det omkringliggende område. Både rød- og hvidvinene kan modnes længe på flaske.

3. Sammenhæng mellem kendetegnene ved det geografiske område og kvaliteten af vinen: Det geografiske områdes højde og beliggenhed, der beskytter mod varme og tørre vinde, det faktum, at vindyrkningsarealet ligger i skygge om aftenen, og fugtigheden fra vandløbet fører til et temperaturudsving, som muliggør en tilstrækkelig modning af tanninen. Dette giver en særlig Atlanterhavsagtig vin uden varme anstrøg. Rødvinene er kendetegnet ved en fløjlsagtig smag med modne tanniner og en lang og rig eftersmag, mens hvidvinene har en stærk og frisk eftersmag. Jordbundens grove tekstur og det af vandløbets medførte kvartsit gør jordbunden surere, hvilket resulterer i friske, afbalancerede vine med et højere syreindhold end de typiske vine fra det omkringliggende område. Dette giver mulighed for en længere modningstid på flaske. De typiske kratplanter (soløje, hedelyng, timian, lavendel, rosmarin osv.), der omgiver vindyrkningsarealet, giver vinenes aroma særprægede anstrøg af krat samt milde toner eller anstrøg af eksotiske frugter og stenfrugter i hvidvinene.

9. Vigtige yderligere betingelser

—

Link til produktspecifikationen

http://pagina.jccm.es/agricul/paginas/comercial-industrial/consejos_new/pliegos/3_PLIEGO_DEHESA_CARRIZAL_20180628.pdf